Universis presentes inspecturis, Droco de Melloto, miles, dominus Sancti-Prisci, salutem in Domino. Notum facimus universis, quod cum discordia verteretur inter nos, ex una parte, et religiosum virum priorem Sancti-Eusebii Autiss., ex altera, super perceptione decime de Aucepto et de Sancto-Prisco; tandem, bonis viris mediantibus, talis compositio inter nos et dictum priorem intervenit: videlicet, quod ita concordatum est quod quicumque et de quacunque justicia fuerint illi qui vineas suas vel illas quas excoluerint vindemiaverint vel debladiaverint, in justicia de Aucepto, predicto priori Sancti-Eusebii, vel ejus mandato, ad prestacionem decime vinearum predictarum decetero teneantur; et similiter omnes illi qui in justicia de Sancto-Prisco vineas suas, vel illas quas excoluerint, vindemiaverint vel debladiaverint, nobis vel mandato nostro ad prestacionem decime faciendam teneantur. Hanc, autem, compositionem inter nos et dictum priorem sic factam, ratam et gratam habemus et promittimus firmiter observare, et contra per nos vel per alios decetero non venire nos et heredes nostros, quantum ad hec tenenda et observanda firmiter obligando. In cujus rei testimonium presentibus litteris sigillum nostrum duximus apponendum. Datum et actum anno Domini Mº CCº septuagesimo-quarto, mense junio.